ผมเป็นโรคกรดไหลย้อนเรื้อรังปี52 ในวันที่11พ.ค.60ผมได้อาเจียน2ครั้งในระหว่างการเมาคลื่นประมาณ1สัปดาห์อาการกรดไหลย้อนหายไปถึงวันนี้ ขออนุมานว่าการขย้อนก่อนอาเจียนทำให้หูรูดทำงานได้ดีขึ้น ขอแสดงความนับถือ พิพิศ หนูแก้ว
สวัสดีค่ะ ยินดีด้วยนะคะที่อาการกรดไหลย้อนดีขึ้นแล้ว จากข้อมูลทางการแพทย์ในปัจจุบัน ยังไม่มีหลักฐานที่ผ่านการพิสูจน์ตามหลักวิทยาศาสตร์เกี่ยวกับการขย้อนแล้วทำให้การทำงานของหูรูดของระบบทางเดินอาหารดีขึ้นค่ะ กรดไหลย้อนเกิดจากการคลายตัวมากเกินไปของหูรูดหลอดอาหาร น้ำย่อยในกระเพาะอาหารจำนวนนึงไหลผ่านหูรูดขึ้นมาที่หลอดอาหาร ทำให้รู้สึกแสบร้อนที่หน้าอก จุกแน่นใต้ลิ้นปี่ เรอบ่อย เป็นต้น โดยปกติหูรูดที่หลอดอาหารส่วนล่างถูกควบคุมการทำงานโดยระบบประสาทอัตโนมัติของร่างกายที่ตัวเราเองไม่สามารถควบคุมได้ค่ะ การขย้อนอาหารเป็นการทำงานของกล้ามเนื้อบางส่วนที่เราควบคุมได้บริเวณหลอดอาหารส่วนต้นด้านบนค่ะ ยังไม่มีข้อมูลที่ชี้ให้เห็นความสัมพันธ์ของการขย้อนอาหารและกรดไหลย้อนค่ะปัจจุบันในทางการแพทย์ การรักษากรดไหลย้อน คือการปรับพฤติกรรมในการดำเนินชีวิตอาจช่วยบรรเทาอาการให้ดีขึ้นได้ เช่น รับประทานอาหารในปริมาณที่พอดี ควบคุมน้ำหนักให้อยู่ในเกณฑ์ปกติ ไม่ควรเข้านอนทันทีหลังรับประทานอาหาร แต่ในบางราย แพทย์อาจรักษาด้วยการให้รับประทานยาในกลุ่มยับยั้งการหลั่งกรด เพื่อช่วยลดภาวะกรดเกินในกระเพาะอาหาร หรือยาเพิ่มการเคลื่อนตัวของระบบทางเดินอาหาร เพื่อช่วยเพิ่มการบีบตัวของลำไส้มากขึ้น หลีกเลี่ยงการดื่มเครื่องดื่มที่มีคาเฟอีน แอลกอฮอล์ค่ะ